KFC-voorval: ‘Egpaar vrees vir veiligheid’Stephan Nel, Dicky Junior Van Rooyen, Marius Harding, Ockert Muller en Joshua Schultz in die Pretoria-Noord-landdroshof (18 Augustus 2017). Foto: Jonisayi W. Maromo/ANA Die mans wat daarvan aangekla word dat hulle ŉ egpaar in die deurrybaan van ŉ KFC-restaurant in Pretoria aangerand het, moet ter wille van die egpaar se veiligheid nie op borgtog vrygelaat word nie, het die Pretoria-Noord-landdroshof Vrydag gehoor. Ao. Ravi Vengetsamy Naidoo, bevelvoerder van speurders by die Sinoville-polisiestasie, het getuig tydens die hofverrigtinge waar Marius Harding (23), Ockert Muller (20), Stephan Nel (39), Dicky Junior van Rooyen (21) en Joshua Schultz (21) in die beskuldigdebank verskyn het. Die vyf mans staan tereg op aanklagte van poging tot moord en aanranding met die doel om ernstig te beseer. Een van die beskuldigdes word ook van die rig van ŉ vuurwapen aangekla. Nel, Van Rooyen en Schultz het Vrydag om borgtog aansoek gedoen. Muller is reeds twee weke gelede op borgtog vrygelaat en Harding het sy aansoek om borgtog laat vaar weens ’n uitstaande lasbrief vir diefstal. Naidoo het aan die hof gesê voorvalle van rasgedrewe aanvalle is algemeen in sy polisiëringsgebied en “dit is gewoonlik wit op swart of swart op wit”. Stephan Nel, Dicky Junior Van Rooyen, Marius Harding, Ockert Muller en Joshua Schultz in die Pretoria-Noord-landdroshof (18 Augustus 2017). Foto: Phillip Bruwer “Dit is ŉ skedule-5 oortreding en daar was openbare opslae oor die voorval. Die video van die voorval het op sosiale media versprei. Baie mense het hul woede en teleurstelling oor die voorval uitgespreek,” het Naidoo getuig. Hy het ook verwys na “lede van ŉ politieke party” wat vroeër vandag buite die hof betoog het teen die vrylating van die beskuldigdes op borgtog. Sommige lede van die ANC-vroueliga het buite die hof betoog, terwyl ander lede in die volgepakte hof gesit het. Naidoo het gesê die vermeende slagoffer en klaer in die saak is ten sterkste gekant teen die vrylating van die beskuldigdes op borgtog. “Die klaer het aan my gesê hy is bang en steeds in skok oor wat gebeur het. Hy het gesê hy vrees vir die veiligheid van sy vrou en minderjarige kinders as die beskuldigdes op borgtog vrygelaat sou word. Die klaer bly in die Sinoville-gebied en as hulle vrygelaat word, sal hy hulle raakloop. Hy is bang hy sal verder gedreig en geïntimideer word,” het Naidoo gesê. Hy het ook aangevoer die personeel by die KFC-restaurant waar die voorval plaasgevind het, is ook bang dat die beskuldigdes sal daarheen kom en “by hulle inmeng” as hulle op borgtog vrygelaat word. Die saak duur voort. Lees alle vorige berigte oor die KFC-voorval op Maroela Media.